लेखन में मैं आत्म और पर में कोई विभाजन नहीं रखता। मेरी निजता जब मेरी रचनाओं में आने लगती है तो उससे मुझे कोई गुरेज नहीं होता है। आखिर मैं जिस समाज के विषय में लिखता हूं, मैं भी उसका एक हिस्सा हूं। मैं विषय तथा संदर्भ को ध्यान में रखते हुए विधा का चयन करता हूं। जब स्थितियां जटिल हों तो बातों को साफ-साफ कहना चाहिए। जटिल समय में स्पष्टवादिता के अपने खतरे हैं। कविता में कथ्य को संकेतों, प्रतीकों या बिम्बों के माध्यम से रखा जाता है। इसमें लाक्षणिकता भी होती है। सरल बातों को रखने के लिए विधा के रूप में गद्य का चयन ही उचित है।